Diari Oficial de la Generalitat Valenciana


Sumari del DOGV 9835, del 24-04-2024 (2024/3542)

DECRET 47/2024, de 23 d'abril, del Consell, de regulació en matèria de personal dels efectes de l'extinció del contracte de gestió de servei públic per concessió del Departament de Salut de Manises.
------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/04/23/47/dof/vci/html**

### Dades del document

Número de DOGV
:   9835

Data del DOGV
:   24-04-2024

Secció del DOGV
:   I. DISPOSICIONS GENERALS

Número del document
:   2024/3542


Data del document
:   23-04-2024

Organisme emissor
:   Conselleria de Sanitat

Tipus de document
:   Decret

Descriptors 

:   * establiment hospitalari
    * legislació
    * contracte administratiu

DECRET 47/2024, de 23 d'abril, del Consell, de regulació en matèria de personal dels efectes de l'extinció del contracte de gestió de servei públic per concessió del Departament de Salut de Manises. [2024/3542]  
PREÀMBUL  
  
I. El dret a la protecció de la salut està reconegut en l'article 43 de la Constitució Espanyola, i reserva a l'Estat la competència exclusiva sobre sanitat exterior, bases i coordinació general de la sanitat (article 149.1.16).  
La Llei 14/1986, de 25 d'abril, general de sanitat, configura el Sistema Nacional de Salut com el conjunt dels serveis de salut de les comunitats autònomes, convenientment coordinades, i el basa en els principis d'universalitat i caràcter públic. No obstant això, la Llei 15/1997, de 25 d'abril, sobre habilitació de noves formes de gestió del Sistema Nacional de Salut, va establir que la gestió i administració dels centres sanitaris poguera dur-se a terme no sols directament pels diferents serveis de Salut, sinó també indirectament mitjançant qualssevol de les entitats admeses en dret.  
D'altra banda, l'article 54.1 de l'Estatut d'Autonomia de la Comunitat Valenciana estableix que és competència exclusiva de la Generalitat l'organització, administració i gestió de totes les institucions sanitàries públiques dins del territori de la Comunitat Valenciana. Així mateix, i de conformitat amb l'article 50, punts 1 i 2, del mateix cos legal, en el marc de la legislació bàsica de l'Estat, i, si és el cas, en els termes que aquesta establisca, correspon a la Generalitat el desplegament legislatiu i l'execució de les matèries següents:  
1. Règim jurídic i sistema de responsabilitat de l'Administració de la Generalitat i dels ens públics dependents d'aquesta, i també el règim estatutari dels seus funcionaris.  
2. Expropiació forçosa, contractes i concessions administratives, en l'àmbit de competències de la Generalitat.  
La Llei 10/2014, de 29 de desembre, de salut de la Comunitat Valenciana, en el seu article 7, configura el Sistema Valencià de Salut com el conjunt de tots els centres, serveis i establiments de la Comunitat Valenciana, gestionats sota la responsabilitat de la Generalitat, dirigits a fer efectiu el dret a la salut.  
II. En data 27 de desembre de 2006, la Conselleria de Sanitat i l'empresa Especialitzada i Primària l'Horta Manises, SA, van formalitzar un contracte de gestió de serveis públics per concessió l'objecte de la qual consistia en la prestació dels serveis d'atenció sanitària integral de determinades zones bàsiques de salut dels departaments de salut següents: Departament 6: Loriguilla i Riba-roja de Túria (zona bàsica de salut 13); Departament 7: Buñol, Alborache, Macastre, Yátova (zona bàsica de salut 1), Cheste (zona bàsica de salut 2), Chiva (zona bàsica de salut 3), Manises, Manises-el Carme, Manises-els Xiprerets (zona bàsica de salut 4), Quart de Poblet (zona bàsica de salut 6), Godelleta i Turís (zona bàsica de salut 7); Departament 9: Aldaia i barri del Crist (zona bàsica de salut 2). Aquest contracte portava aparellada la construcció pel concessionari d'un nou hospital a Manises, i també la redacció dels projectes tècnics i la direcció de les obres, en les condicions i amb els requeriments que s'estableixen en els plecs de clàusules administratives i en l'avantprojecte d'explotació i plecs de prescripcions tècniques.  
  
Amb aquest fi, l'empresa concessionària podria incorporar, de conformitat amb les disposicions vigents en matèria laboral i social, el personal que considerara necessari, sempre que estiguera en possessió de la titulació i qualificació adequada al lloc de treball (clàusula 17.2 del plec de clàusules administratives particulars). Juntament amb el personal contractat directament per la concessió en règim de dret privat, l'empresa va assumir la direcció funcional del personal estatutari de l'esmentat departament de salut, que figura relacionat en l'annex d'aquest contracte.  
La clàusula cinquena del contracte estableix que la duració és de 15 anys des de la posada en funcionament del nou hospital de Manises, prorrogable per 5 anys més amb acord previ entre les parts. Al mateix temps, assenyala que, complit el termini, el contracte quedarà extingit amb els efectes legalment establits i se n'operarà la reversió.  
Finalment, la clàusula 17.2 del plec de clàusules administratives particulars determina que, extingit el contracte administratiu, hi valdrà al que es disposa en l'article 44 del vigent Estatut dels Treballadors o disposicions normatives que el substituïsquen.  
Amb posterioritat, i als efectes previstos en el contracte de gestió de serveis públics per concessió del Departament de Salut de Manises, el 30 d'abril de 2009, el director gerent de l'Agència Valenciana de Salut (AVS) va dictar resolució per la qual s'ordena a l'empresa concessionària l'obertura definitiva i posada en funcionament, amb data 7 de maig de 2009, de l'Hospital de Manises, moment en què s'inicia el termini de duració del contracte de gestió de servei públic per concessió, de conformitat amb la clàusula cinquena del contracte i cinquena del plec de clàusules administratives particulars. Per tant, la data d'extinció del contracte serà el 6 de maig de 2024.  
L'article 44 del Reial decret legislatiu 2/2015, de 23 d'octubre, pel qual s'aprova el text refós de l'Estatut dels Treballadors (ET), regula la successió d'empreses, com una de les institucions que tenen per objecte evitar que els canvis en la titularitat d'una organització empresarial impliquen l'extinció del contracte de treball o una modificació de les condicions de treball. Aquesta previsió és conseqüència de la Directiva 2001/23/CE del Consell, de 12 de març de 2001, sobre l'aproximació de les legislacions dels estats membres relatives al manteniment dels drets dels treballadors i treballadores en cas de traspàs d'empreses, de centres d'activitat o de parts d'empreses o de centres d'activitat, que va ser transposada al nostre sistema laboral en virtut de la Llei 12/2001, de 9 de juliol. L'institut de la successió d'empreses implica no sols la continuïtat dels contractes de treball subscrits per l'empresa cedent i el seu personal, sinó també la continuïtat en les seues mateixes condicions de treball.  
A la vista de la regulació continguda en ambdues normes, tant la jurisprudència comunitària com la nostra jurisprudència laboral han conclòs l'existència de successió d'empreses, amb aplicació dels efectes que se'n deriven, en aquells supòsits en què es produeix la reversió d'un servei públic des d'una empresa concessionària a una administració pública, sempre que vaja acompanyada del traspàs dels elements patrimonials necessaris per a prestar-lo.  
III. En conseqüència, considerant que el contracte de gestió de servei públic per concessió finalitza el 6 de maig de 2024, i també que, en data 7 de maig de 2024, el servei revertirà a la Generalitat, a través de la conselleria amb competències en matèria de sanitat, i sent aplicable la normativa reguladora de la successió d'empreses, esdevé necessari determinar els seus efectes en matèria de personal.  
  
Pel que fa al personal contractat directament per l'empresa concessionària, cal destacar que l'article 44 de l'Estatut dels Treballadors obliga la conselleria amb competències en matèria de sanitat a assumir aquest personal i subrogar-se en la posició de l'empresa Especialitzada i Primària l'Horta Manises, SA, respecte dels contractes de treball subscrits. No obstant això, els principis constitucionals d'igualtat, mèrit i capacitat (article 23.2 i 103.3 de la CE), que regeixen l'accés a l'ocupació pública, impedeixen que aquest personal puga accedir directament a l'Administració i ser considerat com a empleat públic en els termes establits en l'article 8 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, i en la Llei 55/2003, de 16 de desembre, de l'Estatut marc del personal estatutari dels serveis de salut.  
  
D'altra banda, la Llei 10/2014, de 29 de desembre, de salut de la Comunitat Valenciana, en els apartats 3 i següents de l'article 7, estableix:  
«3. En el marc de les fórmules de gestió de la legislació bàsica estatal, la gestió i administració dels centres, serveis i establiments sanitaris de protecció de la salut o d'atenció sanitària o sociosanitària del Sistema Valencià de Salut, es durà a terme preferentment mitjançant la fórmula de gestió directa de caràcter públic.  
Per a garantir la lliure competència i evitar posicions de domini, cap persona física o jurídica podrà posseir, directament o indirectament, en l'àmbit de la sanitat pública valenciana, més del 40 % de les participacions o accions en més d'un ens titular d'un contracte de gestió de servei sanitari integral en règim de concessió d'un departament sanitari.  
  
4. En els casos en els quals la conselleria competent en matèria de sanitat decidisca prestar directament un servei que fins a la data d'aqueixa decisió siga prestat per un operador econòmic i existisca successió d'empresa, conforme amb el que es disposa en l'article 44 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, en virtut del que s'estableix en l'esmentat precepte, en l'article 130.3 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, la Generalitat, a través de la conselleria competent, se subrogarà en la condició d'ocupador que l'empresa concessionària posseïa en els contractes de treball subscrits a l'empara de l'Estatut dels Treballadors per a la incorporació del personal necessari per a la prestació del servei, ja foren temporals o indefinits. El personal afectat seguirà en els seus llocs en condició de personal a extingir i exercirà les seues tasques i amb idèntica condició de personal laboral fins que cesse per les causes legals d'extinció dels contractes laborals previstes en l'Estatut dels Treballadors, i amb les altres conseqüències laborals inherents a la subrogació contractual.  
  
5. No serà obstacle la qualificació de les places que puga ocupar aquest personal com a pròpies de personal funcionari o estatutari, i podran exercir-les transitòriament en la condició a extingir, per la qual cosa, quan deixe d'ocupar-les, aquestes hauran de proveir-se d'acord amb la seua naturalesa i conforme amb els procediments adequats en virtut d'aquesta.  
6. En tot cas, l'adquisició per aquest personal de la condició plena de personal funcionari o estatutari o, en general, la d'empleat públic en els termes de l'article 8 de l'Estatut bàsic de l'empleat públic, aprovat pel Reial decret legislatiu 5/2015, de 30 d'octubre, només podrà fer-se mitjançant la superació dels processos normativament establits a aquest efecte i respecte als principis constitucionals i legals aplicables.  
  
7. En cada supòsit en el qual haja d'aplicar-se aquesta disposició, la conselleria competent desplegarà les normes reglamentàries i adoptarà les disposicions necessàries per a complir-la».  
Aquest decret respon a la necessitat de desplegar els efectes previstos en l'esmentada disposició regulant aspectes com ara la naturalesa jurídica de la relació d'ús del personal procedent de l'empresa concessionària respecte a la conselleria amb competències en matèria de sanitat, determinació de les places de naturalesa estatutària a ocupar, substitució d'aquest personal en cas d'absència o malaltia, o provisió de les places de naturalesa estatutària una vegada s'extingisca la relació laboral per la concurrència de qualsevol de les causes legalment previstes, i també el règim jurídic d'aplicació respecte de les seues condicions de treball.  
  
Mitjançant una resolució de la persona titular de la conselleria amb competències en matèria de sanitat es procedirà a la creació de les places de naturalesa estatutària del Departament de Salut de Manises, que seran ocupades pel personal assumit per la conselleria, a conseqüència de l'extinció del contracte de gestió de servei públic per concessió d'aquest.  
Així mateix, s'estableix el procediment per a l'exercici del dret d'opció reconegut al personal estatutari fix al servei de les institucions sanitàries dependents de la conselleria amb competències en matèria de sanitat que, en el seu moment, va ser declarat en la situació administrativa de serveis sota un altre règim jurídic, en la situació administrativa d'excedència per prestació de serveis en el sector públic o en la situació d'excedència per incompatibilitat, per haver subscrit un contracte de treball amb l'empresa concessionària Especialitzada i Primària l'Horta Manises, SA.  
Amb data 4 de maig de 2023, la Sotssecretaria de la Conselleria de Sanitat Universal i Salut Pública va dictar les Normes per a la recuperació de la gestió directa del servei públic de l'atenció sanitària integral del Departament de Salut de Manises (d'ara endavant, normes de reversió). Aquestes normes regulen tots els aspectes integrants del procés de reversió del servei públic a conseqüència de l'extinció del contracte amb l'empresa concessionària.  
En compliment de l'article 7.3 de la Llei orgànica 2/2012, de 27 d'abril, d'estabilitat pressupostària i sostenibilitat financera, s'ha emés un informe sobre la reversió a l'Administració de l'assistència sanitària per finalització del contracte de gestió de serveis d'atenció sanitària integral en els diferents departaments de Salut de les zones bàsiques de salut de Manises, objecte d'aquest decret.  
IV. En aplicació de l'article 129.1 de la Llei 39/2015, d'1 d'octubre, del procediment administratiu comú de les administracions públiques, les previsions contingudes en aquest decret responen als principis de necessitat, tal com s'ha argumentat a l'inici d'aquest preàmbul; eficàcia i seguretat jurídica, per l'adequació del rang de decret en la regulació dels efectes en matèria de personal derivats de la subrogació; proporcionalitat, ja que no s'actua més que on resulta imprescindible i en la mesura ajustada; transparència, atesa la participació dels representants dels treballadors en la tramitació del decret, i eficiència, atesos els objectius de regular les condicions de treball tant del personal subrogat com del personal estatutari després de l'extinció del contracte.  
  
Aquest projecte de disposició ha sigut negociat en la Mesa Sectorial de Sanitat.  
En conseqüència, d'acord amb l'article 28.c) de la Llei 5/1983, de 30 de desembre, del Consell, oït amb el Consell Jurídic Consultiu, a proposta del conseller de Sanitat, prèvia deliberació del Consell, en la reunió de 23 d'abril de 2024,  
  
  
DECRETE  
  
Article 1. Objecte  
Aquest decret regula, en matèria de personal, els efectes derivats de l'extinció del contracte de gestió de serveis públics per concessió al Departament de Salut de Manises formalitzat per la Conselleria de Sanitat i l'empresa Especialitzada i Primària l'Horta Manises, SA (d'ara endavant, l'empresa concessionària).  
  
Article 2. Àmbit subjectiu  
1. En data 7 de maig de 2024, la Generalitat, a través de la conselleria competent en matèria de sanitat, se subrogarà en la condició d'ocupador que ocupava l'empresa concessionària en els contractes de treball vigents en aquest moment, ja foren temporals o indefinits, subscrits a l'empara de l'Estatut dels Treballadors, per a executar els serveis objecte del contracte de gestió de serveis públics per concessió, sempre d'acord amb el que es preveu en els apartats 2 i 3 d'aquest article.  
  
S'entendrà també comprés en el personal objecte de subrogació el que, no trobant-se en l'exercici efectiu de les seues activitats i funcions, tinga dret a la reserva del seu lloc de treball de conformitat amb el conveni col·lectiu per a la sanitat privada de la província de València en vigor (d'ara endavant, conveni col·lectiu).  
2. Igualment, i sempre que hagen comptat amb el preceptiu informe favorable de la conselleria amb competències en matèria de sanitat, de conformitat amb la norma setena de les normes de reversió, la Generalitat se subrogarà en els contractes de treball de naturalesa temporal o indefinida subscrits per l'empresa concessionària, en el temps que transcorre entre el 7 de maig de 2023 i el 6 de maig de 2024.  
3. La contractació de nou personal o el canvi de naturalesa jurídica o de condicions del contracte de treball subscrit inicialment per l'empresa concessionària que s'haja produït entre el 7 de maig de 2023 i el 6 de maig de 2024, que no dispose de l'informe favorable referit en l'apartat 2 d'aquest article, no vincula la conselleria amb competències en matèria de sanitat, i no podrà, per tant, ser objecte de la subrogació.  
  
4. La relació de personal objecte de subrogació s'aprovarà mitjançant una resolució de la persona titular de la conselleria amb competències en matèria de sanitat, d'acord amb el que es preveu en la disposició addicional cinquena.  
Aquesta resolució comprendrà igualment el personal amb contracte de treball temporal que estiga vigent rl dia 7 de maig de 2024.  
  
Article 3. Efectes de la subrogació del personal  
1. El personal objecte de subrogació mantindrà la seua relació laboral en la condició de personal laboral a extingir i passarà a prestar serveis sota la dependència orgànica i funcional de la conselleria competent en matèria de sanitat, fins a l'extinció del contracte de treball per qualsevol de les causes legalment previstes.  
2. El personal amb contracte de treball temporal continuarà prestant els seus serveis sota la dependència orgànica i funcional de la conselleria competent en matèria de sanitat, en la mencionada condició, fins que concórrega causa legal d'extinció del seu contracte de treball.  
3. El personal objecte de subrogació únicament podrà adquirir la condició de personal empleat públic mitjançant la superació dels processos normativament establits a aquest efecte, respectant els principis constitucionals i legals aplicables.  
  
Article 4. Condicions de treball  
1. El personal laboral subrogat exercirà les seues tasques en les mateixes condicions de treball que li foren aplicables de conformitat amb el seu contracte, el conveni col·lectiu que hi resulte d'aplicació i, supletòriament, pel que es disposa en el text refós de l'Estatut dels Treballadors.  
No obstant això, com a personal laboral a extingir, i des del moment que passen a prestar serveis per a la conselleria competent en matèria de sanitat, les seues condicions de treball estaran sempre supeditades al respecte dels principis generals que informen l'activitat de les administracions públiques.  
2. Així mateix, hi valdrà el que es disposa en la Llei 53/1984, de 26 de desembre, d'incompatibilitats del personal al servei de les administracions públiques per a l'exercici conjunt d'activitats secundàries a les quals siga aplicable l'esmentada normativa.  
  
Article 5. Retribucions  
Les retribucions del personal subjecte a aquest decret seran les corresponents al conveni col·lectiu en el moment d'operar la subrogació, i també les que es deriven dels seus contractes de treball, sense perjudici de la posterior modificació en els supòsits legalment establits, i sempre que siguen compatibles amb el principi d'estabilitat pressupostària.  
  
  
Article 6. Places del Departament de Salut de Manises  
1. L'estructura de places del Departament de Salut de Manises serà de naturalesa estatutària.  
2. La creació de les places del Departament de Salut de Manises serà aprovada per resolució de la persona titular de la conselleria competent en matèria de sanitat.  
3. El personal subrogat exercirà els serveis objecte del seu contracte de treball en una plaça de naturalesa estatutària, als exclusius efectes de l'organització de la plantilla del departament i d'ordenació dels recursos humans, sense que això signifique modificació de la seua relació d'ocupació laboral o de les seues condicions de treball, ni l'adquisició dels drets inherents a la plaça estatutària que ocupa.  
  
  
Article 7. Nomenaments temporals en el Departament de Salut de Manises  
Quan es determine la necessitat de procedir a alguna mena de nomenament temporal en el Departament de Salut, fins i tot en aquelles places exercides pel personal laboral subrogat, aquest nomenament es portarà a efecte mitjançant l'aplicació de les disposicions contingudes en la Llei 55/2003, de 16 de desembre, de l'Estatut marc del personal estatutari dels serveis de salut (Estatut marc), i també en la normativa reguladora del procediment per a la cobertura temporal de places de naturalesa estatutària vigent en cada moment.  
  
Article 8. Provisió de places del Departament de Salut de Manises  
En el cas que una plaça estatutària desenvolupada per personal laboral queda vacant per la concurrència de qualsevol de les causes legalment previstes, la provisió d'aquesta s'efectuarà de conformitat amb el que es disposa en l'Estatut marc, i també en la normativa vigent a cada moment en matèria de selecció i provisió de places de personal estatutari al servei de les institucions sanitàries dependents de la Generalitat.  
  
  
Article 9. Exercici del dret d'opció del personal estatutari fix que presta serveis com a personal laboral  
1. En el termini màxim de tres mesos a partir del dia 7 de maig de 2024, el personal estatutari fix que, en el seu moment, va ser declarat en la situació administrativa de serveis sota un altre règim jurídic d'acord amb el que es disposa en l'article 65 de l'Estatut marc, o en la situació administrativa d'excedència per prestació de serveis en el sector públic, de conformitat amb l'article 66 de la mateixa llei, haurà de manifestar mitjançant escrit dirigit a la direcció general amb competències en matèria de recursos humans de la conselleria competent en matèria de sanitat, si opta per continuar amb la condició de personal laboral a extingir, o per reingressar en la condició de personal estatutari fix.  
  
En el cas d'optar pel reingrés, aquest operarà en els termes següents:  
  
a) Per al personal que en el seu moment va ser declarat en la situació de serveis sota un altre règim jurídic:  
1r. Si no han transcorregut els tres primers anys des de la data de la declaració, la persona interessada podrà sol·licitar la reincorporació al servei actiu amb caràcter definitiu, en la mateixa categoria i departament de salut d'origen o, si això no és possible, en departaments limítrofs amb aquell. En cas de sol·licitud voluntària d'un departament diferent del d'origen, la incorporació tindrà la consideració de reingrés provisional al servei actiu, en plaça bàsica vacant de la mateixa categoria i, si és el cas, especialitat.  
2n. Si ja han transcorregut els tres primers anys des de la data de la declaració, el reingrés al servei actiu tindrà caràcter de reingrés amb destinació provisional, en plaça bàsica vacant de la mateixa categoria i, si és el cas, especialitat, en qualsevol departament de Salut.  
b) Per al personal que en el seu moment va ser declarat en la situació d'excedència per prestació de serveis en el sector públic de conformitat amb l'article 66 de l'Estatut marc, el reingrés al servei actiu tindrà caràcter de reingrés amb destinació provisional, en plaça vacant de la mateixa categoria, en qualsevol departament de Salut.  
2. L'exercici de l'opció de reingrés previst en aquest article suposarà, en tot cas, la renúncia a la condició de personal laboral a extingir.  
  
3. Transcorregut el termini de tres mesos assenyalat en l'apartat 1 d'aquest article, s'entendrà que qui no haja exercit el dret d'opció, opta per continuar en la seua condició de personal laboral a extingir. Aquest personal, i també el que haguera manifestat expressament continuar en la referida condició, quedarà a partir d'aqueix moment en la situació d'excedència per prestar serveis en el sector públic respecte de la seua categoria estatutària, de conformitat amb el que es disposa en l'article 66 de l'Estatut marc, i quedarà sense efecte la situació que tinguera declarada amb anterioritat, excepte per a aquell personal que ja estiguera declarat en aquesta situació de conformitat amb l'esmentat article.  
  
La situació d'excedència per prestació de serveis en el sector públic serà declarada d'ofici per la direcció general amb competències en matèria de recursos humans de la conselleria competent en matèria de sanitat.  
4. A partir d'aqueix moment, el reingrés al servei actiu amb destinació provisional s'efectuarà de conformitat amb el que s'estableix per la normativa reguladora de la matèria respecte del personal estatutari al servei de les institucions sanitàries dependents de la conselleria competent en matèria de sanitat.  
  
Article 10. Efectes respecte del personal estatutari dependent de la conselleria competent en matèria de sanitat  
El personal estatutari dependent de la conselleria amb competències en matèria de sanitat que, en virtut del que es disposa en el contracte de gestió de servei públic per concessió del Departament de Salut de Manises i que durant la vigència d'aquest, va passar a dependre funcionalment de l'empresa concessionària, una vegada extingit el contracte administratiu, es mantindrà en aquesta condició, i quedarà subjecte tant orgànicament com funcionalment als òrgans directius competents de l'esmentat departament.  
  
  
DISPOSICIONS ADDICIONALS  
  
Primera. Publicitat del règim retributiu derivat de la subrogació  
Als efectes de publicitat i transparència, es publicarà, per mitjà d'un acord del Consell, el règim retributiu derivat de la subrogació del personal de l'empresa concessionària, que inclourà no sols les taules retributives contingudes en el conveni col·lectiu, corresponents a l'any 2024, sinó també la resta dels conceptes retributius d'aplicació al personal subrogat, amb independència de la posterior modificació pels procediments legals oportuns.  
  
Segona. Competència de l'ordre jurisdiccional social  
Les condicions de la subrogació contingudes en aquest decret no impediran el dret de qualsevol persona afectada a exercir davant l'ordre jurisdiccional social l'acció que considere oportuna en defensa dels seus interessos.  
  
Tercera. Vigència de les condicions de subrogació  
Les condicions de subrogació establides en aquest decret s'entenen sense perjudici de les que puguen establir-se en un acord de negociació col·lectiva subscrit amb la representació legal de la plantilla, una vegada produïda la seua dependència orgànica i funcional de la Generalitat a través de la conselleria amb competències en matèria de sanitat; condicions que, si s'acorden, serien de plena aplicació.  
  
  
Quarta. Habilitació de crèdit  
Es procedirà a realitzar les modificacions pressupostàries oportunes a fi d'habilitar els crèdits necessaris per al finançament de les retribucions i del cost de seguretat social del personal subjecte a aquest decret.  
  
  
Cinquena. Relació de personal objecte de subrogació  
En el termini màxim de nou mesos des de l'entrada en vigor d'aquest decret, la persona titular de la conselleria amb competències en matèria de sanitat dictarà una resolució mitjançant la qual s'aprovarà la relació de personal objecte de subrogació, amb indicació de les dades personals d'identificació i la categoria professional, sense perjudici de la plena eficàcia de la subrogació en data 7 de maig de 2024, tal com disposa l'article 2.  
  
Sisena. Protecció de dades de caràcter personal  
1. El tractament de dades personals que es realitze en compliment d'aquesta norma s'ajustarà al que es disposa en el règim jurídic europeu i estatal en matèria de protecció de dades de caràcter personal.  
2. Les comunicacions de dades efectuades en l'àmbit d'aquest decret són necessàries per al compliment d'obligacions legals, d'acord amb el que s'estableix en l'article 6.1.c) del Reglament (UE) 2016/679, i conforme amb la legislació de contractes del sector públic i la Llei 10/2014, de 29 de desembre, de salut de la Comunitat Valenciana, especialment en els apartats 3 i següents de l'article 7.  
3. Per a fer efectiva la subrogació prevista en aquest decret, que comporta una sèrie de drets i obligacions recíproques entre les persones treballadores (obligació de prestar el servei i de percebre la retribució pactada) i el nou ocupador (dret de rebre la prestació, poder de direcció, poder disciplinari, obligació d'abonar les retribucions i prestacions socials, etc.) és necessari que la conselleria amb competències en sanitat dispose de totes aquelles dades necessàries de les persones treballadores, incloses les dades identificatives, per a l'assumpció, per part de l'Administració, de les obligacions relacionades amb els drets i deures propis de la relació laboral o estatutària i de Seguretat Social que li corresponen amb motiu de la reversió.  
  
4. La conselleria responsable dels tractaments aplicarà les mesures tècniques i organitzatives apropiades amb la intenció de garantir que siguen objecte de tractament les dades personals que siguen necessàries per als fins específics de la subrogació. En concret:  
- Les dades personals seran adequades, pertinents i limitades al que siga necessari en relació amb els fins per als quals són tractades.  
- La documentació sol·licitada serà proporcional a les necessitats de gestió del personal.  
- Les dades seran exactes i, si és necessari, actualitzades.  
- Les comunicacions es realitzaran adoptant mesures d'índole tècnica i organitzativa que siguen necessàries i apropiades per a garantir un nivell de seguretat adequat al risc. Aquestes mesures es correspondran amb les establides per l'Esquema Nacional de Seguretat.  
- Les dades es conservaran durant el temps necessari per a complir la finalitat per a la qual es van obtindre i per a determinar les possibles responsabilitats que es puguen derivar d'aquesta finalitat i del tractament de les dades i de conformitat amb normativa d'arxivament i de documentació.  
- Es procedirà a informar les persones interessades del tractament de dades efectuat per la conselleria competent en matèria de sanitat com a responsable del tractament en els termes establits en els articles 13 i 14 del Reglament (UE) 2016/679.  
  
  
DISPOSICIÓ TRANSITÒRIA  
  
Única. Mobilitat del personal estatutari dependent de la conselleria competent en matèria de sanitat  
1. En el termini màxim d'un any des de l'entrada en vigor d'aquest decret, la Gerència del Departament de Salut de Manises convocarà un procediment de mobilitat interna en l'àmbit del mateix departament de Salut per al personal estatutari fix esmentat en l'article 10 d'aquest decret, de conformitat amb les previsions contingudes en l'article 36 del Decret 192/2017, d'1 de desembre, del Consell, pel qual s'aprova el Reglament de selecció i provisió de personal estatutari al servei d'institucions sanitàries públiques del Sistema Valencià de Salut.  
  
2. Resolt aquest procediment de mobilitat interna, en els pròxims concursos de trasllats que es convoquen en l'àmbit de les institucions sanitàries dependents de la conselleria amb competències en matèria de sanitat, s'oferiran per a la provisió, entre altres, totes les places bàsiques vacants de cada categoria i, si és el cas, especialitat que s'hagen generat en el departament, de conformitat amb les previsions contingudes en els articles 26 i següents de l'esmentat Decret 192/2017, d'1 de desembre, del Consell.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions d'igual o inferior rang que s'oposen al que es preveu en aquest decret.  
  
  
DISPOSICIONS FINALS  
  
Primera. Habilitació normativa  
S'autoritza la persona titular de la conselleria competent en matèria de sanitat per a dictar totes les disposicions que siguen necessàries per al compliment del que es preveu en aquest decret.  
  
Segona. Entrada en vigor  
Aquest decret entrarà en vigor el 7 de maig de 2024.  
  
València, 23 d'abril de 2024  
  
El president de la Generalitat,  
CARLOS MAZÓN GUIXOT  
  
El conseller de Sanitat,  
MARCIANO GÓMEZ GÓMEZ


Còpia Permalink ELI